去草棘
作者：陳文蔚
朝代：宋

paragraphs: 草雖至微物，稟氣何不同。
瑞者爲靈芝，大抵和所鍾。
薰者爲蘭蓀，芬香播春風。
人知外秀異，胡不原諸中。
奈何一種類，亦費造化工。
沾濡足雨露，山川徒茂豐。
畏冗無地著，無足比蒿蓬。
成熟不堪食，但逞毫芒鋒。
除却刺人衣，此外無餘功。
慘雖未荆棘，包藏固難容。
因行爲芟除，當路靡留蹤。
害物亦害己，去汝如去凶。
安得天地間，榛翳亨衢通。